Polelo

histori ya Bapedi

Polelo ya Sepedi e wela ka sehlopheng sa dipolelo tša Basotho (e lego Sesotho, Setswana le Sepedi). Tirelo ya Dipalopalo ya Afrika Borwa e bega gore polelo ye ke polelo ya Phrobentshe ya Limpopo, yeo peleng e bego e bitšwa Theransefala Leboa gomme yona ya fetošwa leina ka 1994 goba Phrobentshe ya Leboa, gomme polelo ye e bolelwa ke batho bao ba ka bago seripagare sa badudi ba ka mo phrobentsheng ye. Polelo ye e bolelwa ke baboledi bao ba ka bago ba 2826464 bao ba bopago 61.20% ya setšhaba sa Limpopo ebile e bolelwa kudu ka Phrobentsheng ya Mpumalanga le ya Gauteng.
Ka Phrobentsheng ya Mpumalanga, e bolelwa ke baboledi bao ba ka bago ba 372392 bao e lego 8.06% ya setšhaba sa ka phrobentsheng ye, mola ka Phrobentsheng ya Gauteng e bolelwa ke baboledi bao ba ka bago ba 1282896 bao e lego 27.78% ya setšhaba sa ka phrobentsheng ye (go ya ka Tirelo ya Dipalopalo ya Afrika Borwa, ka 2011)., polelo ye re bolelago ka yona mo e bolelwa ke batho ba go feta ba dimilione tše 4 ba setšhaba sa Afrika Borwa

Ge a tsopola tshedimošo ya morago ka ga baboledi ba polelo ye e tsinkelwago go ya ka go rea maina, Mokgokong (1966: 9) o dumela gore Bapedi mathomong ba ile ba tloga go setšhaba sa Bakgatla (se sengwe sa setšhaba sa Batswana) seo se bego se le ka fase ga boetapele bja Thobele,gomme ba leba thokong ya bohlabela, gomme mafelelong ba dula lefelong leo le bego le le gareng ga noka ya Lepelle le Tubatse, gomme mo lebakeng le lefelo leo le bitšwa Driekop (Ga-Ratau). Go tloga mo lefelong le, ba ile ba diriša leina le la Bapedi, gomme ba kgaogana le moeno wa bona wa mathomong wa kgabo ba amogela moeno wa noko.

 Ditšhupetso